**ÚTMUTATÓ A PORTFÓLIÓ ÖSSZEÁLLÍTÁSÁHOZ**

**KINEK KELL PORTFÓLIÓT KÉSZÍTENI?**

Portfóliót minden tanárképzés szakos hallgatónak készíteni kell.

**A PORTFÓLIÓ TARTALMA**

A tanárképzésben a portfólió alkalmazása azt a célt szolgálja, hogy a tanárjelöltnek módja legyen arra, hogy bemutassa szakmai fejlődését, tanári kompetenciáinak alakulását. A portfólió ennek eszköze oly módon, hogy a jelölt benne gyűjti össze a tanulásának, fejlődésének menetét bemutató dokumentumokat. Ennek érdekében a dokumentumok gyűjtése folyamatosan történik a képzés első félévétől kezdve.

A hallgató a portfólióról köteles plágiumnyilatkozatot tenni. A nyilatkozat aláírt és beszkennelt

verziója a portfólió részét képezi, ennek hiányában a portfólió nem értékelhető.

A portfólió dokumentumainak tükrözniük kell a pedagógus kompetenciák fejlődését, ill. meglétét:

- szakmai feladatok, szaktudományos, szaktárgyi, tantervi tudás

- pedagógiai folyamatok, tevékenységek tervezése és a megvalósításukhoz kapcsolódó önreflexiók

- a tanulás támogatása

- a tanuló személyiségének fejlesztése, az oktatásához szükséges megfelelő módszertani felkészültség

- pedagógiai folyamatok és a tanulók személyiségfejlődésének folyamatos értékelése, elemzése

- kommunikáció és szakmai együttműködés, problémamegoldás

- elkötelezettség és szakmai felelősségvállalás a szakmai fejlődésért

A portfólióba beválogatott fájlok:

- szakonként egy, a szakmódszertanhoz vagy zenepedagógiához kapcsolódó, a hallgató által készített dolgozat

- a képzéssel párhuzamosan folytatott 6 hetes tanítási gyakorlat szakonként legalább egy megtartott órájának óraterve, valamint az órát követő megbeszélés vezetőtanártól és hallgatótársaktól származó reflexiói (a zárótanítás óraterve nem része a portfóliónak) - a gyakorlóhely bemutatás max. 1 oldalon - a gyakorló évből szakonként egy reflektált hospitálási napló - a tanuló/csoport jellemzése pedagógiai és szakmai szempontból - a gyakorló év tanórán kívüli tevékenységeinek 5000-12000 karakter terjedelmű reflektív összefoglalása - önértékelés (a tanárjelölt saját fejlődésének mérlege, elért eredmények, célok)

Lehetséges tartalmi elemek: csoportprofil; valamilyen tanulási-tanítási egység/téma terve; tanítási órák/foglalkozások terve; reflexió; értékelés; hospitálási napló; esetleírás (egy pedagógiai probléma megoldásának leírása, dokumentálása reflexióval); a tehetséggondozás eszközeinek bemutatása, a hallgató által (is) szervezett szakmai, iskolai rendezvény illetve közösségi program (pl. háziverseny, ünnepség, hangverseny) rövid leírása, dokumentálása, az esemény szervezésében betöltött szerep bemutatása; az intézményben folyó innovációban, pályázatok készítésében, lebonyolításában történő részvétel bemutatása stb. de minden feltölthető, amit a hallgató készített a képzés ideje alatt.

**A PORTFÓLIÓ ÉRTÉKELÉSE**

A portfólió minősítésének szempontjai:

- A portfólió rendezettsége (áttekinthetősége, szerkezetének világossága).

- A portfólió hitelessége/megbízhatósága (a készítő neve, hol, milyen alkalommal készült adott dokumentum stb.).

- A jelölt által a dokumentumokra vonatkozó reflexiókban érzékelhető–e fejlődés

A portfólió védése a tanári záróvizsga része. A portfóliót a gyakorlatvezető tanár értékeli az erre a célra készült dokumentumon. A védés a záróvizsga tanítással egy időben, külső helyszínen is történhet.

**A PORTFÓLIÓ LEADÁSI HATÁRIDEJE**

A portfóliót a záróvizsga tanítás előtt két héttel, de a tavaszi félévben legkésőbb május 15-ig fel kell tölteni a Tanárképzési Központ által meghatározott tárhelyre, valamint el kell juttatni a Zeneművészeti Kar tanulmányi irodájába.

A portfóliót 3 nyomtatott példányban, valamint elektronikus formában CD-n vagy DVD-n kell benyújtani. A benyújtott, elbírált portfóliót CD/DVD-n a könyvtárban, mindenki számára hozzáférhető módon kell letétbe helyezni. Ezen anyagok nem kölcsönözhetőek, és nem másolhatóak.